題趙坦之唐人所畫二馬
作者：陳長方
朝代：宋

paragraphs: 前身道林後曹覇，筆下馬生非可畫。
心賞神駿今繪神，戲弄丹青疑造化。
風鬃霧鬣何足云，電行山立更逼真。
脫遺皮毛見驥德，妙處了非由寫形。
兔園喜事佳公子，王濟風流略相似。
畫中一見猶好之，不但千金致燕市。
明窗展拭須韻語，杜陵無人欲誰付。
鄧公驄馬二三羣，夢想風標覬神遇。
此詩此畫今不逢，見畫與詩元自同。
誰知一洗凡馬句，今在生綃半幅中。